
DISSERTATIO 

MEDICA  INAUGURALIS 

DE 

PHRENITIDE. 

iSub  nomine  phrenitidis  intelligimus  delirium  non  interruptum  ,. 
saepfe  ferox ,  febre  acuta  continua  stipatum ,  et  cujus  causa  proxi¬ 
ma  in  meningum  inflammatione  constat. 

In  medium  tulerunt  plurimi  nosologi  qu6d  inflammatio  me¬ 
ningum  ab  ea  cerebri  distingui  valeret  symptomatibus  alterutri 
affectioni  propriis;  quamobrem  unam  et  alteram  nominibus  pe¬ 
culiaribus  insignierunt.  Cullen  phrenitidem  utramque  vocat ,  qua¬ 
rum  characterem  distinctum  statui  hucusque  impossibile  arbitratur 
professor  Pinei.  Cseterum  hactenus  pro  certo  non  adhuc  habetur, 
utrum  substantia  ipsa  cerebri  inflammari  possit,  nec  ne.  Cujus 
puncti  dilucidandi  causa  nullas  sum  moturus  indagationes.  In  med 
hac  illa  dissertatione  illud  duntaxat  exquirere  conabor,  quod 
inflammationem  membranarum  cerebri  spectet. 


De  causis  Phrenitidis . 

Optimum  medium  ut  certis  morbis  medeatur,  in  inquirendis 
eorum  causis  ponitur.  Causarum  igitur  indagationem  tamqudm 


maximi  momenti  sibi  proponere  debet  medicus.  Nullum  dubium 
quin  illae  quae  inflammationem  membranarum  cerebri  gignunt, 
summa  sint  attentione  dignae.  Etenim  dummodd  causae  bene  fue¬ 
rint  cognitae ,  facilior  patebit  intelligentia  diversarum  morborum 
specierum,  certiorque  et  firmior  evadit  medicamentorum  pro¬ 
pinatio. 

Causas  phrenitidis  in  praedisponentes  et  excitantes  diviserunt  pa- 
thologi;  priores  in  genere  ad  omnes  phlegmasias  pertinent ;  haec 
potitis  phrenitidi  applicandae. 

Quoad  causas  praedisponentes  aliae  pertinent  ad  aetatem,  aliae  ad 
sexum,  temperamentum,  tempestates,  vitae  genus,  et  morbos  prae-: 

gressos. 

iEtatem  porrd  juvenilem  magis  inflammationibus  ac  vigente  qua- 
cumque  alia  vitae  aetate  praedisponi  compertum  est;  feminas  mi¬ 
nus  ac  homines;  regiones  et  tempestates  calidas  huic,  de  qua  jam 
agitur,  favere  ,vita  otiosa  et  lauta  ejus  evolutionem  provocari;  verbo 
omnes  individuos  qui  jam  ante&  phrenitide  laboraverunt ,  maximam 
prae  se  ferre  praedispositionem  huic  affectioni  acquirendas.  Om¬ 
nes  illae  causae  phrenitidi  constituendae  per  se  sunt  impares ;  tunc 
solum  morbum  hunc  efformare  valebunt  quum  causis  excitanti- 
tibus  fuerint  unitae.  Superest  mihi  ut  de  hisce  ultimis  ,  k  practico 
ad  bonam  stabiliendam  diagnosim  et  curationem  dirigendam 
optime  cognoscendis  ,  verba  fecerim. 

Innumerae  sunt  causae  excitantes  et  directae  phrenitidis.  Quae 
eam  saepissime  producunt,  sunt  :  expositio  capitis  radiis  aestuan¬ 
tibus  solaribus  ;  applicatio  in  ea  parte  substantiarum  acrium  et 
corrosivarum  ;  vitia  regiminis ,  animi  pathemata  violenta ,  subita 
arteriarum  hemoragiarum  interruptio  ,  valida  animi  contentio  ,  vi¬ 
gilia  protracta  ;  exercitia  corporis  immoderata  ,  opii  et  spirituo- 
sorum  abusus ,  laesiones  capitis  externae ,  lapsus  in  capite.  Pro- 


duci  etiam  potest  phrenitis  modo  metastatico  veluti  retrocessione  ar¬ 
thritidis,  vel  rheumatismi,  ulceris  aut  alius  cutanea?  affectionis,  uti 
erysipelatosae  faciei  ,  impetiginum  ,  herpetis ,  tenise  repercussione  ; 
suppressio  diarrhese  vel  cujuscumque  effluvii  hunc  morbum  etiam 
procreare  potest. 

Inter  causas  excitantes  phrenitidis  adhuc  collocentur  omnes 
febres  acutae  doloribus  topicis  stipatae  v.  g.  peripneumonia ,  pleu¬ 
ritis  ,  paraphrenitis ,  ilaeus ,  angina  ,  variolae  ,  in  genere  omnes 
febres  eruptivae  et  biliosae  ;  adeo  ut  dici  possit ,  qu6d  si  phre¬ 
nitis  febrim  producat ,  febre  suat  vice  produci  valeat  phrenitis. 
Videbitur  poste&  quaenam  mea  fuerit  opinio  de  phrenitide  quae 
tales  morbos  aut  sequitur  aut  concomitatur. 

De  differentibus  Phrenitidis  speciebus. 

Dividitur  phrenitis  in  idiopathicam  et  sympathicam;  haec  ultima, 
sensu  strictiori  comprehensa ,  nomine  phrenitidis  gaudere  non 
deberet  ;  quandoquidem  ordinari6  sicut  symptoma  saepissime 
febrium  essentialium  comes  est  accipienda  ;  quodidcirco  delirium 
tanqu&m  minoris  momenti  habeatur ;  frequentius  occurrit  in  va- 
riolis  ;  animadvertitur  etiam  in  plurimis  inflammationibus ;  in 
utroque  casu ,  ab  intensitate  symptomatum  dependet ,  et  sedem 
potiris  in  affectione  sympathica  organi  cerebralis  ac  in  membra¬ 
nis  habere  videtur.  Hanc  solam  distinctionem  non  amplexi  sunt 
auctores  ;  phrenitidem  sympathicam  in  multas  alias  species  sub- 
diviserunt ,  scilicet  phrenitidem  quam  observavit  Sydenham  tem¬ 
pore  quo  grassabatur  pleuritis  ;  illam  quae  febribus  continuis  ob¬ 
via  est ;  quae  locum  habet  subito  in  febribus  intermittentibus  per¬ 
niciosis  ;  quae  in  febre  miliari ,  morbillis ,  variolis  ,  etc.  manifes¬ 
tatur.  Qua  ex  divisione  diceretur  tot  admittendas  species  phre¬ 
nitidum  sympathicarum  quot  fuerint  morbi  acuti.  Si  autem  rem 


bene  et  exacta  perpendamus  ,  ex  ips4  definitione  quam  de 
morbo  supr&  jam  dedimus,  nomen  phrenitidis  illi  solum  conce¬ 
dendum  est  quse  sedem  habet  suam  in  membranis  cerebri,  et 
tamquam  delirium  plus  minusve  intensum  consideranda  phre¬ 
nitis  sympathica  ab  affectione  organi  in  cavitate  cranii  non  con¬ 
tenti  dependens,  et  quae  lege  consensus  aut  sympathiae  cum  en¬ 
cephalo,  delirium  haud  perperam  illud  mentiens  quo  membra¬ 
narum  hujus  visceris  inflammatione  socius  adscribitur.  An  ca¬ 
daverum  autopsia  meam  sententiam  non  corroborare  videtur? 
Plurimorum  phrenitide  sympathica  enecatorum  cranii  apertura  , 
nulla  inflammationis  cerebri  vestigia  reperta  fuerint ,  quam  si 
quandoque  observaverint  phlegmasiam  ,  an  certum  est  quod 
phrenitidis  species  exacte  semper  fuerint  determinatae  ? 

Quum  autem  ex  meis  clinicis  observationibus  occasionem  in¬ 
venire  nequiverim  indagationum  faciendarum  quae  ad  meam  dis¬ 
sertationem  utiles  forent,  iis  tantummodo  innixus  sum  observatio¬ 
nibus  et  cadaverum  illustrationibus ,  quas  auctores  clarissimae 
famae  instituerint.  Igitur  mea  sola  experientia  fretus  impar  evado 
ut  indubium  revocem  phrenitidis  sympathicae  existentiam;  suffi¬ 
ciat  omnium  auctorum  opinionem  adoptaverim.  Quibus  igitur  du¬ 
cibus,  duas  dari  phrenitidis  species,  unam  idiopathicam;  alteram 
sympathicam  confitebor.  Quum  meae  sint  partes  ut  sejunctim  de 
utraque  verba  moveam  ,  symptomata  quibus  una  et  altera  dis¬ 
tinguitur  sum  expositurus.  Ut  res  clarius  percipiatur  ,  utramque 
observatione  peculiari  fulciam. 

De  Phrenitide  idiopathica. 

Phrenitis  idiopathica  inflammationem  membranarum  cerebri  ut 
caracterem  pathognomonicum  admittit.  Rarissima  occurrit  ;  at- 


que  si  saepitis  fuerit  observata,  cum  sympathica  eam  confuderunt, 
Prodroma  ejus  signa  et  symptomata  ratione  intensitatis  causae  et 
sensibilitatis  individui  variare  admodum  debent.  Cujus  invasio 
lenis  aut  violenta,  subita  aut  graduata  esse  potest.  Primum  aver¬ 
sionem,  sitim,  insomniam  persentit  aeger  r  anxietate  et  defati¬ 
gatione  generali  laborat.  Mox  subsequitur  dolor  surdus  in  capite, 
horripilationes,  rigor  per  integrum  corpus.  Jam  febris  instat, 
calor  augetur,  dolor  fit  vividior  et  pungens;  aliquando  aegri  sen¬ 
sationem  fasciae  quae  oculos  constringeret  accusant;  cranii  tegu¬ 
menta  intumescunt  et  dedolosa  ad  tactum  evadunt ;  in  pluribus 
casibus  affectio  erysipelatosa  faciei  apparet  :  adnatae  frequentius 
ac  in  ali&  circumstantia  animadvertitur  injectio,  somnus  inter¬ 
rumpitur  ;  continuO  movetur  aeger ,  cunctaeque  displicent  positiones; 
-magis  magisque  intensa  fit  febris,  pulsus  durus,  vibrans  perindO 
ac  tensus  faeniculus;  respiratio  sublimis  et  rara,  cutis  sicca,  calor 
mordicans  ,  urina  clara  et  incolor;  nauseae,  vomitus  et  consti¬ 
patio  pervicax  subveniunt,  adulterantur  functiones  cerebrales;  unde 
laesio  imaginationis,  judicii  seu  memoriae,  vociferationes,  minae, 
oculorum  acies  fulminans,  summa  agitatio,  abrupta  responsa,  irae 
impetus,  conamina  ut  e  lecto  prosiliat,  gaudii  et  jocorum  accessus; 
vigiliae  tenaces  torquent  aegrum,  vel  si  quandoque  dormiat,  som¬ 
niis  terrificis  agitatur.  Quinto  aut  septimo  die ,  ad  agmen  per¬ 
venerunt  symptomata;  tunc  signa  effusionis  in  interioribus  cranii 
inchoant;  uti  rigores  fugaces,  pulsus  inaequalis,  lypothimiae,  su¬ 
dor  frigidus  et  viscosus  in  capite  et  facie;  non  nunquam,  abces- 
sus  cranium  inter  et  pericranium,  functionum  sensuum  sus¬ 
pensio  ,  subsultus  tendinum,  convulsiones  quibus  partiales  finitimas 
sunt  paralyses,  hemiplegia.  Haec  sunt  praecipua  hujusce  dedolendi 
morbi  symptomata  ,  cujus  localitas  id  efficit  ut ,  incassiim  om¬ 
nibus  adlatis  auxiliis  ?  saepissime  illius  rapidi  decursus  spectato-, 
res  inanes  relinquamur*  2 

Observatio  Phrenitidis  idiopathicce. 


Murorum  structor,  triginta  annos  natus,  constitutione  forti  et 
veget 4,  diem  integrum  operibus  suis  incumbendo  radiis  ardenti¬ 
bus  solaribus  expositus  consumpsit.  Vespere  domum  redux  cum 
pluribus  ex  suis  sociis  quos  ad  ccenam  vocaverat,  de  parvo  capitis 
dolore  conquestus  est.  Quam  adfectionem  levem  parvi  ducens , 
mensam  comitantibus  convivis  iniit,  et  laute  coenatum  est.  Versus 
compotationis  finem,  quum  dolorem  capitis  augeri  sentiret,  causam 
in  quantitate  copiosiori  cerevisiae  assumpta  accusavit.  Mens4  relicta  , 
vomitum  ope  digitorum  in  cavitate  orali  posteriori  introductorum, 
provocavit.  Ingentem  cerevisiae  copiam  alimentis  ingurgitatis  in¬ 
termixtae  evomuit.  Quo  facto  dolor  capitis  valide  fuit  auctus ,  lec¬ 
tum  petiit  et  somnum  egit  interruptum,  somniisque  arduis  agita¬ 
tum.  Die  subsequenti  defatigatio,  cephalalgia  intensa,  facies  rubra 
et  tumefacta,  lacrymae  involuntariae,  functionum  intellectualium 
turbae  ,  memoriae  lapsus.  In  eodem  statu  per  noctem  unam  et  diem 
cum  cataphorat  remansit.  Febre  autem  accensa,  symptomatibus  jam 
memoratis  delirium  ferox  accessit.  Venaesectio  et  omnia  quae  in 
talibus  circumstantiis  in  usum  vocantur,  fuerunt  instituta.  Sed  haec 
incassum.  Circ&  quartum  diem  ,  membrorum  tremores,  convul¬ 
siones,  paralyses  partiales  advenerunt,  et  mors  scenam  clausit. 

Instituta  cadaveris  lustratione,  dura  mater  et  arachnoides  inflam¬ 
matae  et  inter  se  adhaerentes ,  cerebrum  materia  viscosa  et  glabra 
obtectum ,  atque  sat  magna  serositatis  copia  in  ventriculis  laterali¬ 
bus  diffusa  reperta  fuerunt. 

De  Phrenitide  sympathicd. 

Etsi  phrenitis  sympathica,  ex  rationibus  supra  jam  allatis  non 
digna  sit  quae  nomine  phrenitidis  insigniatur,  en  characteres  et  signa 

quibus  cognoscitur.  Dependet  a  caus&  quae  ex  una  parte  ad  alte¬ 
ram  morbum  transfert ,  id  est  quod  morbus  qui  in  alia  regione 
ac  in  membranis  cerebri  nidulatur,  lege  sympathiae  et  consensus 
in  eas  reagit.  In  genere,  omnibus  cognitum  est  hanc  illam  reac¬ 
tionem  mediantibus  nervis  fieri  ^  sed  tamen  id  explicari  nullomodo 
potest.  Id  sufficiat  ut  factis  inhaeream,  quod  majorem  medico  prac- 
tico  offert  utilitatem  ac  illorum  explicatio. 

Facile  confunditur  phrenitis  sympathica  cum  idiopathica,  propter 
magnam  inter  se  symptomatum  similitudinem.  Attamen  phre¬ 
nitis  sympathica  signis  sibi  peculiaribus  stipatur;  semper  enim 
exacerbationes  febrium  acutarum  concomitatur  et  earum  facta  re¬ 
missione ,  silet;  semper  praevius  adfuit  dolor  cujus  sedes  in  organo 
extra  cavitatem  cranii  existente  residet.  Cui  explanandas  et  cognos¬ 
cendae  inservient  innumera  sequentia  symptomata  ex  prognosi¬ 
bus  Hyppocratis  desumpta;  dolor  cujuscumque  partis  abdominis, 
decubitus  in  ventre  quum  haec  positio  nunquam  ab  aegro  antea 
fuit  selecta  in  statu  normali,  stridor  dentium,  respiratio  longa  et 
profunda,  concussus  in  hypocondriacis  regionibus,  oculi  agitati , 
dolores  violenti  auris  in  febribus  acutis ,  lingua  aspera  et  sicca  , 
seu  tremula,  facies  accensa,  intuitus  atrox,  vomitus,  urina  sub¬ 
rubra,  clara  et  aliquando  albida ,  alvi  suppressio  dum  febris  adhuc 
intense  viget,  gestus,  sermocinationes,  actiones  tandem  quae  cum 
charactere  aegrotantis  non  congruunt. 

Phrenitide  sympathica  ex  suis  symptomatibus  haud  secus  dis¬ 
crepante  ab  idiopathica  nisi  signis  quae  cum  iis  inchoant,  non  con¬ 
sultum  duxi  qui  non  solum  de  symptomatibus  utrique  communi¬ 
bus  ,  sed  nequidem  de  iis  quae  cum  duobus  illis  morbis  nullam 
colunt  affinitatem  mentionem  injecerim;  nam  hujus  metae  attin¬ 
gendae  causa  omnes  morbos  ex  quibus  nasci  valerent  in  apertum 
prodire  deberem ,  quorum  informatione  ultra  limites  h.  me  propo¬ 
sitos  in  hac  dissertatione  projicerer. 

Observatio  'Phrenitidis  sympathicee. 


Vir  quadraginta  annos  natus,  quatuor  abhinc  hebdomadibus 
affectione  catharrali  adficiebatur.  Novem  diebus  ante  finem  illius 
epochse  ,  dolor  ad  latus  sinistrum  pectoris  obvenerat.  Quam  adfec- 
tionem  levem  habens  aegrotans  quia  nisi  leviter  angebatur,  nequi- 
dem  ex  eai  decubuit.  Loquacitas  tamen  ejus  erat  velox ,  sermonum 
procax ,  pulsus  plenus  sed  parum  frequens.  Quum'  autem  inter 
tussiendum  de  dolore  ad  latus  conqueretur,  lectum  petiit,  venae  sec¬ 
tio  fuit  instituta,  et  ingentem  potulentorum  emollientium  tepido¬ 
rum  copiam  assumpsit.  Parvo  tempore  elapso ,  delirio  feroci  cor¬ 
ripiebatur;  clamores  egebat  et  toto  corpore  contremescebat.  Diebus 
sequentibus ,  vena  plus  simplici  vice  fuit  secta. 

Delirium  continuum  factum  est;  tumebat  parumper  abdomen, 
ad  atactum  dolebat,  et  furioso  aegrotante,  tamen  sensatio  doloris 
in  facie  exprimebatur.  Secundo  die  ex  quo  delirium  sese  mani¬ 
festaverat  ,  stertorosa  evasit  respiratio  :  in  statum  comatosum  lap¬ 
sus  est,  et  sub  tam  gravi  symptomate,  oculi  semi  aperti  mane¬ 
bant.  Dilatatio  pupillae,  pulsus  durus,  vibrans,  difficile  digito  pre¬ 
menti  cedens,  et  tamen  fere  in  statu  naturali  quoad  frequentiam. 
Tertio  die  mane  ab  invasione  delirii  obiit. 

Autopsiam  cadaveris  fecerunt.  Vasa  piae  matris  dilatata  et  ma¬ 
jori  quam  par  est  sanguinis  quantitate  turgida  videbantur.  Talis 
illius  membranae  status  erat,  ut  dubitatum  sit  utrum  inflammatione 
correpta  esset,  vel  tantummodh  simplex  vasorum  dilatatio  non  in¬ 
flammatoria.  Congestione  sanguinis  nata  et  similis  illi  quae  saepius 
apud  subjecta  delirio  enecata  invenitur,  absque  eo  quod  morbus 
in  capite  sedem  collocaverit.  Inter  duas  meningas  cerebri  et  ce- 
rebrelli  serum  subflavum  atque  in  ventriculis  lateralibus  serosita- 
tem  reperierunt.  Media  pars  pulmonis  sinistri  et  omnes  fere  in¬ 
testini  graciles  phlogosi  insigniebantur. 


/ 

Diagnosis. 


Summa  cautela  et  attentione  diagnosis  stabilienda  phrenitidis. 
Facillime  cum  aliis  morbis  confundi  potest.  Mea  est  sententia  qu6d 
medici  saepius  in  errorem  dilabantur.  Re  ipsli ,  huc  usque  inflam¬ 
matio  membranarum  cerebri  signis  certis  dignoscatur  non  sem- 
per  datur,  et  certitudine  freti  tunc  soliim  nobis  incedere  est, 
quhm  graves  adsunt  capitis  laesiones.  Non  semper  iis  signis  de 
quibus  verba  facta  sunt  ad  cognoscendam  phrenitidem  est  fiden¬ 
dum.  Gaudenti  tamen  oculo  illo  practico  ,  cujus  ideam  habeamus 
fere  impossibile  est ,  et  cognitione  signorum  horum  et  symptoma¬ 
tum  ,  saepissimi  morbi  character  lucide  apparebit. 

Prognosis. 

Ex  enumeratione  quam  de  symptomatibus  phrenitidis  evolvi , 
colligere  est ,  quanttim  sit  omentosa  et  infausta  illius  morbi  pro¬ 
gnosis.  Eo  magis  periculo  affinis  ,  qu6  magis  organon  vitae  essen¬ 
tiale  contingat.  Decursus  admodum  rapidus;  tertio,  quarto,  sep¬ 
timo  die  aegrum  praecipitat ;  rarissime  septimum  excedit. 

Phrenitidis  exitus  semper  signis  et  symptomatibus  faustis  aut 
infaustis  praenuntiatur.  Ad  signa  opportuni  ominis  referantur  : 
memoriae  conservatio  ,  minima  facultatum  intellectualium  Icesio  , 
urina  turbida  et  sedimentosa ,  haemorrhagia  seu  nasalis,  seu  he- 
morrhoidalis  atque  uterina,  sudor  generalis,  et  praecipue  quum 
circa  caput  profuse  diffunditur  :  «  Judicat  et  phrenitidem  sudor 
»  bonus,  et  praecipue  si  ex  capite  multus  et  calidus  fluerit,  su- 
»  dante  simul  reliquo  corpore  ».  Galenus. 

Diarhea  quae  vigente  phrenitide  locum  habebit ,  bonum  por¬ 
tendit  ,  etc,  ;  «  In  morbis  capitis ,  bonus  est  alvi  fluxus  ,  ratione 

»  signi  et  causas ,  causae  nempe ,  quia  educitur  prtio  moorbosae 
»  materiei ,  ratione  signi ,  indicat  enim  laxari  jam  mollescere  et 
»  elongari  solida  tensa,  crispata  et  convulsa,  liberumque  praeberi 
»  transitum  fluidis  filtrandis  ».  Baglivi, 

Haec  autem  signa  jam  memorata  si  medico  observanti  arrise¬ 
rint,  pluria  supersunt  quorum  praesentia  et  evolutio  impedient 
quominus  de  bono  futuro  exitu  pronuntiaverit.  Quae  sunt  :  vomi¬ 
tus  eruginosus,  tremor  generalis,  subsultus  tendinum,  urinae  sup¬ 
pressio  ,  seu  urina  alba ,  nigra  aut  tenuis  nubecula  suspensa  ;  de¬ 
jectiones  alvinae  albidae  ,  febris  intensa,  insomnia  longa,  virium 
prostratio,  convulsiones,  oculi  immobiles,  fixi,  torvi,  unus  al- 
terove  major,  strabismo  correpti,  proeminentes ,  pupillae  dilatatio 
et  luci  insensibilis  ,  carphologia  ,  pulsus  frequens  debilis  ,  demum 
symptomatum  continua  mutatio. 

Hic  adjici  valent  sequentia  quae  ex  lectionibus  clarissimi  et 
venerandi  prof.  van  Rotterdam  desumpsi  :  «  Pessima  praesa- 

giynt  aspectus  ferox  una  cum  lingua  et  manuum  tremore ,  cum 
»  sdbsultibus  tendinum  aliisque  nervorum  distensionibus.  Si  quar- 
»  to  die  urina  subito  pallescat,  si  aeger  spuat  in  faciem  adstantis 
»  vel  sibi  aliisque  nocere  tentat ,  si  circa  necessaria  delirium 
»  perstans  respuit  omnia  quae  ipsi  offeruntur,  haec  mali  sunt 
»  praesagii  ». 

De  differentibus  "Phrenitidis  Exitibus. 

Quum  morbus  ad  agmen  pervenerit ,  vel  decrescit  vel  persistit. 
In  priori  casu  ,  sensibilitas  et  irritabilitas  sensim  semsimque  de  exal¬ 
tatione  remittunt,  febris  diminuitur ,  datis  intervallis  recuperantur 
functiones  sensuum  in  et  externorum  atque  magis  magisque  sese 
sustinent,  respiratio  facilior,  excretiones  liberiores,  et  pulsus  raa- 

gis  evolutus;  tandem  resolutio  locum  habet,  sanitas  redit  ope  seu 
haemorrhagiae  abundantis,  seu  alvi  fluxus,  seu  urinae  excretionis 
copiosioris,  seu  sudorum,  seu  metastasis  versus  organon  minoris 
momenti. 

Non  semper  est  completa  et  integra  haec  resolutio  ;  phrenitis 
enim  quum  gravior  fuerit,  in  morbos  etiam  lugendos  uti  maniam, 
caecitatem,  surditatem,  etc.  transire  potest. 

Si  autem  in  secundo  casu,  uti  jam  supr&  supposueram,  persti¬ 
terit  phrenitis,  ad  extrema  evehi  potest;  tunc  varia  quae  nobis 
offert  phaenomena  sunt  :  lethargia,  coma,  catalepsia ,  et  omnia 
ominosa  symptomata  de  quibus  in  mea  prognosi  mentionem  in¬ 
jeci;  mors  tandem,  tempore  plus  minus  longo  elapso,  tot  et  tan¬ 
torum  malorum  catervae  finem  imponit 

Ex  omnibus  allatis  colligere  possumus  qu6d  phrenitis  triplici 
terminetur  modo  :  i.°  resolutione.  2°  metastasi.  3.°  morte, 

Autopsia. 

Secundtim  definitionem  quam  de  phrenitide  movi ,  videretur 
quhd  inflammatio  membranarum  cerebri  necessari6  hunc  mor¬ 
bum  sequi  deberet ,  atque  apertura  cadaverum  nulla  alia  desorga- 
nisationis  vestigia  nisi  in  istis  partibus  observarentur;  secus  au¬ 
tem  res  sese  habet  dum  consilium  transferimus  apud  auctores  qui 
suas  investigationes  in  hac  re  reportaverunt.  Tunc  manifestum 
fit,  hanc  opinionem  ,  etsi  verosimilem,  haud  citra  exceptionem  esse 
capiendam. 

Refert  Morgagni  quhd  apud  maximam  partem  phrenitide  de¬ 
functorum  membranae  cerebri  inflammatione,  suppuratione  et  spha- 
celo  correptae  fuerint  inventae.  Idem  observasse  confitetur  Stoll. 
Ex  alia  parte  apud  Willis  legitur  quod  in  dissectionibus  suis  ana- 

tomicis  non  soliim  meningas  sed  etiam  stratum  superius  encephali, 
inflammata  reperierit.  Pavius  in  observationibus  anatomicis  etiam 
asserit  quod  inter  cadavera  phrenitide  mortuorum  ,  observaverit 
membranas  plurimis  in  locis  dilaceratas,  vasa  sanguine  turgida  ni¬ 
gro,  fetido,  atque  abcessum  in  cerebro  ipso.  Narrat  Baillou  apud 
juvenem  qui  dolore  intoleranda  capitis,  motibus  convulsivis,  delirio 
laboraverat,  animadvertisse  venas  varicosas,  cerebrum  molle  et 
tenue,  ventriculos  sero  repletos,  membranas  siccas  ac  si  essent 
ustae,  ut  vix  novacula  discindi  possent.  Maximam  autem  meren¬ 
tur  attentionem  observationes  Baillou ,  Paracelsi ,  Bonnet.  Qui 
auctores  exempla  in  medium  tollunt  inflammationis  membrana¬ 
rum  cerebri  et  cerebri  ipsius  absque  phrenitide ,  et  phrenitidis 
absque  ulla  illarum  partium  inflammatione.  Quonam,  petetur,  fun¬ 
damento  ,  haec  illa  opinio  fulcitur  ?  Quid  contra  facta  dices  ?  Cur 
opinionem  omnium  neoteriorum,  non  amplecteris,  qui  inflamma¬ 
tionem  et  membranarum  et  cerebri  admittunt?  Quin  etiam  an  Mor¬ 
gagni  quaestionem  non  solvit  diam  dicit  epistola  7  ,  pagina  90  : 
«  Quid  ergd  est?  cum  omnia  quae  dicta  sunt,  attenderis  ;  huc 
»  redeas,  necesse  est,  ut  aliae  alias  causae  esse  horum  deliriorum 
»  videantur,  eseque  pro  varia  sanguinis,  humorum  natura  aut  ce- 
»  rebri  affectat  parte,  aut  hujus  a  primordiis,  morbisve  praegressis 
*»  constitutione,  aut  ejusmodi  aliis,  aut  diverso  modo  plurium, 

»  modo  horum  omnium  conjunctione  aliter  in  aliis  agentes  ,  ut 
»  alias  hunc,  alias  alium  efficiant  morbum  ». 

Quorum  maxime  faciendorum  hominum  etsi  verba  meam 
opinionem  infirmare  videantur,  nihilominus,  pluribus  fretus  ra¬ 
tionibus  ,  ea  ut  derelinquatur  non  concesserim.  Primum  an  sup¬ 
ponere  non  possum  qudd  inflammationes  cerebri  membrana¬ 
rum  et  cerebri  ipsius  numerosiores  quam  par  sit  suppositae  fue¬ 
rint  ,  et  qubd  eas  cum  colore  rosaceo  simplici  vasorum  seu  verjo? 


(  ll  ) 

sorum  seu  arteriosorum  congestioni  tribuendo  confuderint?  Ait 
Portal  in  anatomia  pathologica  sanguinem  aliquando  tanta  quan¬ 
titate  in  vasis  durae  matris  colligi ,  ut  dilatationes  anevrysma- 
ticae  aut  varicosae  mox  in  rupturam  abeuntes  oboriantur.  An 
sanguis  ille  extravasatus  et  lymphae  membranas  labrificanti  in¬ 
termixtus  pro  sanie  purulenti  per  inflammationem  membranarum 
encephali  producta  adspectus  non  fuerit?  An  hanc  transsuda- 
tionem  viscosam  cerebrum  in  tota  ejus  superficie  circumdantem 
et  membranis  circumvicinis  transmissam  ,  uti  organi  ipsius  phleg- 
masiae  effectus  non  habuerint?  Ex  altera  parte,  an  nullae  dantur 
inflammationes  quae  ratione  illarum  lentioris  decursus,  dolorem 
nequidem  gignant.  Quin  ,  an  semper  attentionem  nostram  circa 
alterationes  de  quibus  loquitur  Morgagni  convertimiis  ?  et  quum 
membranae  non  sunt  inflammatae  an  phrenitidis  species  semper 
fuerit  determinata  ?  Altiores  tenebrae  quibus  hae  omnes  ques¬ 
tiones  hactenus  circumvolvuntur  apud  auctores  quos  legi ,  etsi 
mea  parva  experientia  eas  dilucidare  nequeam,  tamen  maximi 
momenti  eas  habeo  talis  dissertationis  quum  viribus  meis  sint 
impares,  tractandas  et  evolvendas  observatione  et  ab  aliis  relinquo. 

Cura. 

Quiim  causa  proxima  phaenomenorum  gemebundorum  phreni- 
tidem  concomitantium  in  inflammatione  membranarum  cerebri 
inhaeret ,  in  eo  consilium  et  curas  transferre  medicus  debet  ut 
praeveniatur ,  vel  ei  curetur.  Indicatio  igitur ,  erit  prophylactica 
et  curatoria  venaesectionem  ut  remedium  potentissimum  sua¬ 
serunt  antiquiores;  quorum  opinionem  penitus  amplector.  Ne¬ 
minem  latet  quod  inflammatio  ab  exaltatione  proprietatum  vita¬ 
lium  vasorum  producatur  et  quod  sanguis  ille  principium  sistat 
excitationis  et  energiae  totius  systematis  circulatorii;  exinde  sequir 

tur  ,  qu6d,  imminuti  liquidi  istius  quantitate,  excitationis  quan¬ 
titas  imminuatur ,  et  qu6d  tunc  ,  vascularibus  contractionibus  mi¬ 
noribus  factis ,  cursus  sanguinis  de  rapiditate  remittat  necesse 
sit.  Cuncti  quidem  practici  de  venaesectione  consenserunt ,  sed  , 
quoad  locum  venaesectionis  instituendae  dissenserunt.  Alii  vena¬ 
rum  jugularium,  alii  raninarum ,  plures  frontalis,  nonnulli  sa¬ 
phenae  ;  et  ultimi  arteriae  temporalis  sectionem  admiserunt.  Quae 
novissima  ex  observationibus  D.  Gigaut  magnam  mihi  videtur 
mereri  fidem.  Ut  rem  sensibiliorem  reddam,  observatio  auctoris 
illius  exponatur. 

«  Homo ,  phrenitide  dirissima  et  maximi  intensd  correptus ; 
»  Omnia  signa  summae  inflammationis  prae  se  ferebat ,  caput  dedo- 
»  losum ,  faciem  rubram  et  fervidam  ,  insomniam  continuam  , 
»  pulsum  durissimum  et  frequentissimum,  arteriae  colli  et  brachii 
»  vi  vehementi  micabant ;  delirium  erat  perpetuum ,  aderat  loqua- 
»  citas,  clamores  acuti,  agitatio  summa. Successive  institutae  fuerunt 
»  brachio  et  pedi  venaesectiones ;  in  usum  etiam  vocata  fuerunt 
»  medicamenta  antiphlogistica  et  antispasmodica.  Symptomata  in 
»  pejus  ruebant.  Aperierunt  arteriam  temporalem ,  ex  qua,  dua- 
»  bus  vicibus  repetitis ,  magna  et  copiosa  profluit  sanguinis  quan- 
»  titas  :  signa,  quo  facto,  morbida  penitiis  disparuerunt  ». 

Aliis  insuper  usum  fuit  venaesectionibus  phrenitidis  auferendae 
gratia  crinibus  enim  abrasis,  capiti  et  etiam  naribus  scarificationes 
factae  sunt.  Attamen,  etsi  admodum  difficile  sit  selectus  fiat  inter 
has  diversas  sanguinis  detractiones ,  brachii  et  colli  emissionibus 
consensum  et  palmam  referam ;  et  dum  hae  ultimae  incassftm 
locum  habuerint  circa  arteriae  temporalis  aperturam  consilium 
vertam.  Casibus  quidem  excipiendis  lochiorum  et  menstruorum 
suppressione ,  in  qua  pedis  venaesectio ,  seu  hirudines  ad  vulvam 
anteponantur.  Haud  sectis,  si  fluxus  hemorrhoidalis  suppressio  sus* 

piciatur,  et  exinde  timeamus  ne  phrenitis  oboriatur,  iisdem  me¬ 
diis  ad  venas  hemorroidales  discescendas  erit  recurrendum. 

In  primis  etiam  attentio  medici  circa  statum  cavitatis  abdo¬ 
minalis  referatur.  Omnibus  enim  notum  qudd  constipatione 
existente ,  humores  versiis  superiora  ,  alvo  autem  libera ,  versus 
inferiora  appellant.  Nos  monitos  facit  divus  senex,  qu6d  in  cura 
phrenitidis  necessarium  sit ,  potionibus  emollientibus  venter  re¬ 
laxetur,  ut  exinde  spasmi,  contractionibus  intestinorum  ansam 
praebentes  ,  sileant ,  quia  spasmi  primarum  viarum  nonnunquam 
delirio  producendo  favent.  In  hoc  casu  dissolutio  mannae  cum 
cremore  tartari  optime  convenit.  Si  necessitas  exigerit ,  purgans 
propinabitur ,  clysmata  emollientia  haud  inutilia  fiunt ;  larga  po¬ 
tulentorum  emollientium  diluentium  copia  utatur. 

Quibus  istis  mediis  internis  succedant  externa  quae,  etsi  nume¬ 
rosiora  non  tamen  magna  fide  gaudent ,  ratione  habita  ad  impos¬ 
sibilitatem  morbi  sedis  immediate  et  directe  adgrediendae.  Caeterfim 
optima  quae  apud  practicos  ad  derivandas  erectiones  vitales  et  phleg- 
masiam  &  capite  versus  partes  ignobiliores  decantantur,  sunt  :  pe- 
diluvia  irritantia,  vesicantia  ad  suras,  synapismi  pedibus,  fric¬ 
tiones  in  extremitatibus  inferioribus ,  lintea  in  oxycrate  immersa 
et  ad  caput  applicata.  Quae  media  praesertim  in  prodromis  delirii 
phrenitici  maximo  cum  successu  ,  praemissis  praemittendis ,  adhi¬ 
bebuntur. 

Qutim  morbus  repercussionis  rheumatismi,  podagrae,  fluxus  habi¬ 
tualis,  cujuscumque  eruptionis  causam  arguit,  tum  potissimum  circa 
media  externa  vergere  debet  indicatio  curatoria ;  quae  cura  cum 
mediis  internis  jam  memoratis  un&  incedat. 

Si  phrenitis  sit  sympathica;  omnibus  illis  utendum  erit  auxiliis 
quae  petet  character  primitivus  morbi  et  constitutionis  regnantis. 

In  tractanda  phrenitide  remedia  praescripta  etiam  utilissima  nun- 

quam  per  se  sufficiunt,  si  accurata  dieta  ex  parte  aegri  non  obser¬ 
vatur  ,  si  facultates  morales  non  secundum  rhythmum  rationalem 
diriguntur.  Substrahantur  primum  aegri  omnibus  causis  morbo 
alendo  aut  augendo  faventibus:  detur  positio  casui  accommodata, 
scilicet  verticalis  ;  sit  conclave  potius  obscurum  qucim  clarum  et 
illustre  :  vitetur  stragulorum  superfluum  pondus;  pateat  accessus 
aeri  ;  circumdetur  tribus  aut  quatuor  adstantibus ,  ut  motus  et 
protervitates  refraenent ;  ne  intrent  illi  qui  male  cum  aegro  sese 
habent,  sint  objurgationes  circumstantiis  consentaneae;  ne  major 
individuorum  numerus  praesit  praecipue  dum  conclavium  angustum 
et  aeris  renovationi  haud  favens  ;  magnae  enim  conciones  tumultui 
et  aeris  miasmatibus  indulgent.  Quorum  remediorum  felici  con¬ 
cursu  et  virium  medicatricium,  inflammatio  remittit,  sensibilitas 
nervosa  et  virium  nimis  exaltata  diminuitur ,  respiratio  naturali 
fit  finitima,  aliquando  evacuatio  insurgit  critica,  et  sic  medicus 
aegrum  familiae  et  amicis  bene  valentem  direlinquit. 

THESES. 


i. 

Aperipneumonia  phrenitis,  malum.  Hipp.  sect.  7,  aph.  12. 

II. 

Certum  est,  omnibus  perpensis ,  plurimas  dari  phlegmasias  quae 
curantur  mediis  diametraliter  oppositis  iis  quae  antiphlogistica 
nuncupantur. 

I  I  I. 

Medecina  h  chirurgia  non  est  separanda. 

IV. 

Hacteniis  nondiim  fuit  bene  explicatum  quid  intelligendum  sit 
per  saburas  gastricas. 

y. 

Ligaturae  circumcirca  extremitates  eo  consilio  institutae  ut,  he- 
morragiis  viscerum  existentibus,  sanguis  et  vita  aegri  conserventur 
legibus  anatomicis  et  physiologicis  non  sunt  consentaneae. 

VI. 

Falsam  hanc  assertionem  Broussais  adspicio  ,  quum  dicit  nullas 
adesse  hemorragias  spontaneas  passivas. 

VII. 

Putrefactio  unicum  certum  mortis  signurm 

VIII. 

Non  semper  est  vera  haec  propositio  Broussais  :  L’h£patite  est 
cons^cutive  k  Ia  gastro-ent^rite,  quand  elle  ne  depend  pas  d’une 
violence  ext^rieure. 


Vidi  et  nihil  quod  Academice 
legibus  adversetur  reperi. 

F.  E.  VERBEECK, 

H.  T.  F .  M.  D. 

